छुट्टी के बाद कोई लेने नहीं आया तो अकेला घर चल पड़ा बच्चा
मोहाली। वीरवारदोपहर करीब ढाई बजे स्कूलों की छुट्टी होने पर फेज-6 स्थित शिवालिक पब्लिक स्कूल से 10 वर्षीय बच्चे के लापता होने की सूचना पुलिस को मिली। सेक्टर-78 की चरणजीत कौर ने थाना फेज-1 में शिकायत दी कि उनका बेटा करणवीर स्कूल से घर नहीं पहुंचा। छुट्टी के बाद फेज-6 में रहने वाला करण का ट्यूशन टीचर उसे रोज स्कूल से लेकर आता था और ट्यूशन के बाद वे लोग उसे शाम पांच बजे वहां से घर लाते थे। वीरवार को करण के ट्यूशन टीचर ने उन्हें फोन करके बताया कि करण स्कूल से कहीं खुद ही चला गया। सूचना मिलने पर पुलिस ने मैसेज फ्लैश कर बच्चे की तलाश शुरू कर दी। इसी दौरान शाम करीब 5 बजे पीसीआर पार्टी को बच्चा सोहाना के रतन प्रोफेशनल कॉलेज के पास मिला। पुलिस ने उसे घर पहुंचा दिया। बच्चे की मां चरणजीत कौर ने बताया कि जब उन्होंने बच्चे से पूछा तो उसने बताया कि जब वह छुट्टी के बाद स्कूल से बाहर आया तो वहां उसे लेने कोई नहीं पहुंचा था। इस पर वह खुद ही घर के लिए चल पड़ा। गौरतलब है कि स्कूल से उसके घर का रास्ता करीब 8 किलोमीटर है, लेकिन वह शाम 5 बजे तक सोहाना ही पहुंच पाया।
hin_Deva hin_Deva